《送王田著作归赤城》
元代·朱希晦

江海飘飘万里身，醉游随处乐天真。地无王气非佳地，人有方瞳是异人。

可恨龙盘遗建业，谁怜鱼腹葬灵均。明朝杯酒还相别，愁送骊驹又送春。

作者简介：温州乐清人。顺帝至正末隐居瑶山，与四明吴主一、萧台赵彦铭吟咏雁山中，称雁山三老。明初荐于朝，命未至而卒。有《云松巢集》。